Το «θαύμα» ζωντάνεψε στον αγωνιστικό χώρο της Ριζούπολης! Σαν σήμερα, πριν 15 χρόνια, όντας εν ενεργεία ποδοσφαιριστές, «κούφαναν» την ποδοσφαιρική Ευρώπη, κατακτώντας το EURO 2004 μέσα στην Πορτογαλία. Στις 4 Ιουλίου 2019, «στεγνοί» και με φυσική κατάσταση που θα τους επέτρεπε άνετο 20λεπτο στο κορυφαίο επίπεδο (Καραγκούνης και Κατσουράνης ίσως και… παραπάνω), θυμήθηκαν τα παλιά, έπαιξαν μαζί και πανηγύρισαν κόντρα στους Πορτογάλους τη νίκη στο remake.

Όλα εξάλλου θύμιζαν 2004, μπροστά σε περίπου 10.000 φιλάθλους που φάνηκαν τουλάχιστον να το ευχαριστιούνται, με τα ντεσιμπέλ να ανεβαίνουν στα γκολ, στα παθιασμένα καλέσματα του απίστευτου Καραγκούνη για πρέσινγκ, τους Δέλλα και Καψή να «ασφαλίζουν» τα μετόπισθεν, τον Μπασινά να «παγώνει» τον ρυθμό με την εμπειρία του να «φωνάζει», τον Χαριστέα να απειλεί σε κάθε φάση, τους Γιαννακόπουλο, Φύσσα και Σεϊταρίδη να καταθέτουν ποιότητα, τον Ζαγοράκη να βρίσκεται παντού πίσω από το κέντρο, τον Νικοπολίδη να παίζει άνετα και δίχως πίεση…

Ο Κατσουράνης άνοιξε το σκορ στο 17’, με κεφαλιά που ανάγκασε τον Μπαΐα σε υπερπροσπάθεια, μάταιη ωστόσο, αφού η Ριζούπολη έμελλε να πανηγυρίσει ξανά. Οι περίπου 10.000 είδαν τους πρώην «ήρωές» τους να παίζουν καλύτερα, να έχουν καλύτερη φυσική κατάσταση και να χαίρονται με τις - αργοπορημένες είναι η αλήθεια – τιμές που τους αποδόθηκαν για τη σπουδαία επιτυχία τους.

Στο 46’ ο Χαριστέας εκμεταλλεύτηκε το λάθος του Μπαΐα και έκανε το 2-0, ενώ στη συνέχεια (53’) ο Ποστίγκα μείωσε με ωραίο πλασέ. Ο Τσάρτας αστόχησε στο επόμενο λεπτό σε πέναλτι που κέρδισε ο «Άγγελος» του τελικού του Ντα Λουζ.

Το κέφι διατηρήθηκε ως το τέλος, όπως και το σκορ, με αρκετές στιγμές να προκαλούν το χειροκρότημα της κερκίδας και άπαντες τους Legends να παίρνουν «μυρωδιά» με τα γαλανόλευκα. Να παρατάσσονται ο ένας δίπλα στον άλλον, να συνθέτουν ξανά ένα σύνολο που «ταίριαζε», που διεκδικούσε κάθε μπάλα, που πίεζε, να νικούν ξανά τους Πορτογάλους. Όπως τότε, πριν 15 χρόνια, που έζησαν την κορυφαία στιγμή της καριέρας τους και μια απ’ τις πιο χαρούμενες της ζωής τους!

Οι συνθέσεις:

Ελλάδα (Ότο Ρεχάγκελ): Νικοπολίδης, Σεϊταρίδης, Καψής, Δέλλας, Φύσσας, Μπασινάς, Κατσουράνης, Καραγκούνης, Ζαγοράκης, Γιαννακόπουλος, Χαριστέας – Χαλκιάς, Κατεργιαννάκης, Γκούμας, Καφές, Τσάρτας, Νταμπίζας, Γεωργιάδης, Βενετίδης, Βρύζας, Παπαδόπουλος

Πορτογαλία (Φερνάντο Σάντος): Μπαΐα, Καρβάλιο, Πετίτ, Παουλέτα, Μιγκέλ, Βαλέντε, Μέντες, Μανίς, Ντέκο, Ποστίγκα, Αντράντε